REGOLAMENT TAL-KUMMISSJONI (KE) Nru 1379/2007
tas-26 ta’ Novembru 2007
li jemenda l-Annessi IA, IB, VII u VIII tar-Regolament (KE) Nru 1013/2006 tal-Parlament Ewropew u tal-Kunsill ta' l-14 ta' Ġunju 2006 dwar vjaġġi ta’ skart, sabiex jitqiesu l-progress tekniku u l-bidliet miftiehma skond il-Konvenzjoni ta’ Basel
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbixxi l-Komunità Ewropea,
Wara li kkunsidrat ir-Regolament (KE) Nru 1013/2006 tal-Parlament Ewropew u tal-Kunsill ta' l-14 ta' Ġunju 2006 dwar vjaġġi ta’ skart (1), u b’mod partikolari l-Artikolu 58(1) tiegħu,
Billi:
(1)
Il-ftehim tat-tmien laqgħa tal-Konferenza tal-Partijiet għall-Konvenzjoni ta’ Basel dwar il-Kontroll ta' Movimenti Transkonfinali ta' Skart Perikoluż u r-Rimi Tiegħu, li saret bejn is-27 ta’ Novembru u l-1 ta’ Diċembru 2006, jeħtieġ emendi għall-Annessi IA, IB, VII u VIII għar-Regolament (KE) Nru 1013/2006 dwar vjaġġi ta’ skart. L-emendi jikkonċernaw is-sostituzzjoni ta’ “kg” u “litru” b’“Tunnellati metriċi” u “m3” fil-blokk 5 tad-dokument ta’ notifika fl-Anness IA, fil-blokki 5 u 18 tad-dokument ta’ moviment fl-Anness IB u fil-blokki 3 u 14 ta’ l-informazzjoni dwar il-konsenja fl-Anness VII, l-inserzjoni ta’ blokk 17 ġdid fid-dokument ta’ moviment, emenda għan-nota ta’ qiegħ il-paġna 1 ta’ l-informazzjoni dwar il-konsenja u referenzi għal linji ta’ gwida dwar immaniġġjar ambjentalment san fil-punti I.4-9 ta’ l-Anness VIII. Minħabba kwistjoni ta’ ċarezza, dawn l-Annessi għandhom jiġu sostitwiti.
(2)
Ir-Regolament (KE) Nru 1013/2006 għalhekk għandu jiġi emendat skond dan li ntqal.
(3)
Il-miżuri provduti f’dan ir-Regolament huma skond l-opinjoni tal-Kumitat li ġie stabbilit permezz ta’ l-Artikolu 18 tad-Direttiva 2006/12/KE tal-Parlament Ewropew u tal-Kunsill (2).
ADOTTAT DAN IR-REGOLAMENT:
Artikolu 1
L-Annessi IA, IB, VII u VIII għar-Regolament (KE) Nru 1013/2006 qed jiġu sostitwiti mit-test stabbilit fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 26 ta’ Novembru 2007.